Záborská, Anna, poslankyňa NR SR (2023-02-09):
Ďakujem pekne, pán predseda. Vážené dámy a páni, diskusia o podpore pri narodení dieťaťa sa vedie už dlho. Predložený návrh zákona prináša rozšírenie príspevku v plnej sume na štvrté dieťa narodené tej istej matke. Príspevok pri narodení dieťaťa v plnej výške by mal byť po novom priznaný nielen pri prvých troch pôrodoch, ale aj pri tom štvrtom. Doteraz bol už pri štvrtom dieťati vyplácaný príspevok, ktorý bol výrazne zredukovaný. Voči 829 eurám len 151. Takto upravený príspevok bude mať výrazný sociálny vplyv. Obyčajne štvrté dieťa už nebolo plánované, ale to neznamená, že dieťa nie je chcené. Interval medzi tretím a štvrtým dieťaťom je zvyčajne dlhší a rodičia na toto dieťa kupujú takmer vždy všetky veci ako na prvé. Veci pre dieťa sú už buď obnosené, alebo ich nemajú. Už dlho hovoríme aj tu v pléne Národnej rady o demografickej zime, teda že naša populácia vymiera. Postupne máme ročne viac úmrtí ako pôrodov. Najlepšie riešenie je podpora pôrodnosti. Aj preto sme na Slovensko v decembri minulého roku pozvali veľmi významného francúzskeho demografa profesora Sorbonny Gérarda Francoisa Dumonta. Chceli sme z úst odborníka počuť, aké sú možnosti. Vyberiem len pár jeho myšlienok. Demografická zima znamená predovšetkým menšiu vôľu vítať život a odráža určitý individualizmus, ktorý prispieva k menšej spoločenskej solidarite, počnúc tým najpodstatnejším, solidaritou medzi generáciami. Demografická zima má mnoho dôsledkov ekonomického, sociálneho aj geopolitického významu. Keďže počet produktívneho obyvateľstva vo viacerých európskych krajinách klesá, potenciál tvorby bohatstva je menší a financovanie sociálneho zabezpečenia sa stáva čím ďalej komplikovanejší. V posledných desaťročiach plodnosť v európskych krajinách korelovala s rodinnou politikou. Francúzsko, ktoré si zachovalo celkom uspokojivú rodinnú politiku, sa ocitlo s mierou pôrodnosti výrazne vyššou, ako je priemer Európskej únie. Bolo by preto logické, aby sa zaviedla ambiciózna rodinná politika, aby ženy mali naozaj slobodnú vôľu medzi tým, či budú, alebo nebudú mať dieťa. Všetky štúdie skutočne potvrdzujú, že rodinná politika má priamy vplyv na plodnosť. Negatívny, ak je nedostatočná, a naopak, pozitívny, ak je významne prorodinná. Rodinná politika musí rodinám v prvom rade poskytnúť slobodu zvoliť si počet detí a to vďaka opatreniam, ktoré sa týkajú bývania, finančnej podpory, adekvátnych kompenzácií v zmysle menšieho daňového zaťaženia, ako aj opatreniam umožňujúcim zosúladenie rodinného a pracovného života. Musí byť vhodne prispôsobená realite a špecifikám obyvateľstva. Je dôležité, aby štát niektoré z týchto opatrení aplikoval rovnako na všetkých obyvateľov krajiny, iné opatrenia prispôsobil miestnym špecifikám a regionálnym osobitostiam. To, či Európa zažije, alebo nezažije demografickú obnovu, nie je vecou akejsi osudovej nevyhnutnosti. Európa môže zažiť demografickú jar za predpokladu, že sa Európania rozhodnú vykročiť týmto smerom. Treba si totiž uvedomiť, že ideálny počet detí, ktoré si Európania želajú, je podstatne vyšší, ako je pozorovaná plodnosť. Je preto kľúčové, aby rodinná politika ľuďom umožnila skutočnú vlastnú slobodnú voľbu ideálneho počtu detí. Toľko slová profesora Dumonta. Ja chcem postupovať podľa poznatkov vedy aj v politike, a preto sme iniciovali či podporovali všetky prorodinné opatrenia, a nebolo ich málo, ktoré tento parlament navrhol a ich aj prijal. Tento predkladáme ako ďalší. Nie je to veľká vec, nie je to drahá vec. Je to o úcte k deťom a ich rodičom. Prečo by mali mať štvrtorodení menšiu podporu ako ich traja starší súrodenci? Je to zjavný nezmysel. Náklady sú iba niečo cez 1,3 mil. ročne. Myslím si, že to za to stojí. Milí kolegovia, rada by som vás poprosila, aby ste zahlasovali za tento návrh o postúpení do druhého čítania a takto podporili naše deti. Ďakujem pekne.